आज री राजस्थानी युवा कविता' रो अरथाव 35-40 बरसां रै युवा रचनाकारां री कवितावां सूं लियो जावणो चाइजै। युवा कविता रै लेखै 'आज' रो पूरो-पूरो अरथाव का मायनो जाणां तद आपां नै आज रै भेळै गयै काल अर आवणियै काल री बात करणी पड़ैला। काल नै कुण नावड़ै, पण रचना रै लेखै उण काल री अंवेर परंपरा में देख सकां अर आवणियै काल री बात तो एक सुपनो है। बिना आज अर काल रै कोई सुपनो पूरो नीं हुया करै।
समकालीन राजस्थानी युवा कविता एक इसी काव्य-परंपरा सूं जुड़ियोड़ी है जिण में जुधां रो धमसाण है तो भगती अर प्रीत रा राग-रंग ई है। डॉ. अर्जुनदेव चारन रो मानणो है कै जूनी कविता में लड़ जा भीड़ जा रै सुर साम्हीं पैली बार कवि डॉ. सत्यप्रकाश जोशी (1926-1990) आपरी पोथी 'राधा' रै मारफत राधा सूं कैवायो- 'मन रा मीत कान्हा/ मुडज़ा फौजां नै पाछी मोड़ ले...' ओ राजस्थानी कविता रै लेखै एक मोटो बदळाव हो। जुध नै बिड़दावण साम्हीं, नवो मारग हो। आपां जाणा कै महाकवि सूर्यमल्ल मीसण (1815-1868) जिसा कवियां रो सुर हो- 'इळा न देणी आपणी, हालरियै हुलराय। पूत सिखावै पालणै, मरण बड़ाई माय॥' आधुनिकता री पैली साख आ कै बड़ाई तो जीवण में है। अठै आ बात ई कैयी जावै कै जुधां बिचाळै सांति बेसी गुणकारी नै असरकारक हुया करै जिकी बगत री मांग ही।
1. मंडाण अर पैलै थार सप्तक रा कवि गौतम अरोड़ा रो जलम 3 जुलाई, 1977 नै जोधपुर में चावा-ठावा कवि पारस अरोड़ा रै आंगणै हुयो। गौतम रो कवि रूप अजेस कोई कविता संग्रै नीं छप्यो है, पण साम्हीं आई कवितावां सूं आ आस-उम्मीद करी जाय सकै कै वै कविता रै सीगै कीं नवो जरूर करैला। आं ओळ्यां नै दाखलै रूप देखां- "नीं चाहीजै म्हनै उडण सारू/ लंबो-चौड़ो आकास/ बस म्हनैं देय द्यो इत्तो ई/ जिण में लेय सकूं सांस/ राखो ओ थांरो पूरो आभो...." आं ओळ्यां नै बांचता कविता री एक पूरी परंपरा आंख्यां साम्हीं आवै, जिण में कौरव-पांडवां भेळै महाकवि रामधारीसिंह 'दिनकर' रै चावै खण्डकाव्य रश्मिरथी री ओळूं अठै देख सकां। गौतर रै सबदां में ई कैवूं- "इण मुट्ठी में ई तो बंद है,/ म्हारा मुट्ठी भर सुपना।" तो कैय सकां कै बेगा ई आपां गौतम अरोड़ा रै कविता संग्रै में आं नवा सुपनां नै देख सकालां।
2. विनोद स्वामी रो जलम 14 जुलाई, 1977 नै परलीका (हनुमानगढ़) में हुयो अर परलीका री धरा राजस्थानी रै खातै घणी ऊरमावान गिणीजै। परलीका री ऊरमा में कविता रै सीगै विनोद स्वामी रो नाम घणै गीरबै सूं लियो जाय सकै। आ मन री बात है कै घर-संसार में हरेक रो आप आप रो काम हुवै अर हरेक आप आप रै काम नै समझै। "बाबो/ बाजरी बीजण गया/ मां ले'र गई भातो/ म्हैं/ कविता लिखण बैठ्यो हूं।" अठै गौर करण री बात आ है कै बाबो बाजरी बीजसी अर रामजी भला दिन देसी तो सोनै रो सूरज उगैला, ठीक इयां ई जे कवि कविता लिखण नै बैठसी तो कविता रचीज सकै। इण खातर मां है जिकी भातो तैयार करै, पाळै-पोखै। अनाज हुवै का नीं हुवै, अर दूजी मां राजस्थानी है जिण री गोदी में कविता रो सुपना पळै। बरस 2011 में छप्यो विनोद स्वामी रो कविता संग्रै 'प्रीत कमेरी' घणो चावो रैयो। विनोद री काव्य-भासा अर ठेठ ग्रामीण जन-जीवण रा काव्य-बिम्ब घणा प्रभावी तरीकै सूं सांस्कृतिक रंगां में प्रगट हुया है। प्रीत सीरीज री कवितावां ई उल्लेखजोग कैयी जा सकै। घर-परिवार अर गांव में रमती इण कवितावां री बुणगट में सरलता अर सादगी ई मोटी खासियत मानां। विनोद हिंदी में ई लिखै अर एक कविता संग्रै 'आंगन, देहरी और दीवार' नाम सूं छप्यो।
3. मदन गोपाल लढ़ा रो जलम 2 सितम्बर, 1977 नै महाजन (बीकानेर) में हुयो। कविता संग्रै 'म्हारै पांती री चिंतावां' में कवि मन री जाणै कोई डायरी लिखीजी है। मदन गोपाल लढ़ा री कविता में वां रै असवाड़ै-पसवाड़ै री चिंतावां अर जूण री अबखायां भेळै कवि रो जूण में आगै बधण रो सोच अर हरेक चिंता नै चित करण री उरमा उल्लेखजोग मानी जावैला। "सिराणै राखी पोथी री म्हैं/ अजै आधी कविता ई बांची है।" ओळी में जिको साच है तो उण साम्हीं कीं सावाल ई विचार करणजोग मान सकां। जियां दाखलै रूप बात करां तो- "फूठरापै सारू आफळ/ मानखै रो/ जुगां-जूनो सुभाव है/ पण कुण है वो/ जको जद-कद/ धूड़, धूंवै अर लाय सूं/ बदरंग कर नाखै/ मिनखपणै रो उणियारो।" मदन लढ़ा री कवितावां इणी मिनखपणै रै उणियारै नै बचावण री कवितावां है। "मन मिळ्यां/ हुवै मेळै।" मदन लढ़ा इण संसार रूपी मेळै में मन सूं मन नै मिलावणवाळो कवि है। आपरो एक कविता संग्रै हिंदी में 'होना चाहता हूँ जल' नांव सूं छप्यो अर दूजो राजस्थानी कविता संग्रै बेगो ई आपां रै हाथां में हुवैला।
4. ओम नागर रो जलम 20 नवम्बर, 1980 नै अंताना (बारां) में हुयो। आपनै कविता-संग्रह 'जद बी मांडबा बैठूं छूं कविता' माथै साहित्य अकादेमी रो युवा पुरस्कार-2012 मिल्योड़ो है। राजस्थानी युवा कविता रै सीगै ओम नागर घणो जूनो नांव है, बरसां सूं लिखै। आपरै अकादेमी पुरस्कृत संग्रै रै अलावा कविता संग्रै 'छियांपताई' अर 'प्रीत' छप्योड़ा तो हिंदी में ई 'देखना एक दिन' अर 'विज्ञप्ति भर बारिश' घणा चावा रैया। कवितावां रै अनुवाद रै सीगै ई ओम रो नाम ओळखीजै। लीलाधर जगूड़ी अर राजेश जोशी रै हिंदी कविता-संग्रै रो अनुवाद अर बीजी केई पोथ्यां छप्योड़ी। काव्य-भासा में लोकभासा री महक अर प्रयोग सूं ओम नागर री कवितावां री न्यारी ओळख करी जाय सकै। सगळा सूं बेसी मोटी बात ओम री कवितावां में युवा कवियां सूं अलायदी एक न्यारी-निरवाळी बुणगट में गद्य अर पद्य री समझ रो आंटो ई देख सकां। दाखलै रूप आ कविता देखो- "प्रेम-/ आंख की कोर पे/ धरियो एक सुपनो/ ज्ये रोज आंसू की गंगा में/ करै छै अस्नान/ अर निखर जावै छै/ दूणो।" अठै कैवणो लाजमी है कै कविता में आ कविता री समझ ओम नागर रै अध्ययन अर मनन सूं उपजी समझ है जिण रै पाण आप री कवितावां में तर-तर निखार देख्यो जाय सकै।
5. जितेंद्र कुमार सोनी धन्नासर, हनुमानगढ़ में 29 नवम्बर, 1981 नै जलमिया। आपरो कविता संग्रै 'रणखार' साहित्य अकादेमी रै युवा पुरस्कार सूं सम्मानित हुयो। आज जद तकनीकी विकास रै समचै आपां साम्हीं घणा-घणा बदळाव साम्हीं आया अर उण मांय सगळा सूं मोटी खामी कै आ आखी सदी मसीन मांय बदळ रैयी है। इण अबखी बात अर विचार नै सोनी री कवितावां घणै ठीमर सुर में परोटै आदमी नै आदमी बणायो राखण रा केई केई जतन अर विचार कवि आपरी कवितावां में राखै। 'रणखार' री घणी कवितावां खुद कवि रै अनुभव सूं जलमी कवितावां है। कविता 'इंकलाब-3' री ओळ्यां है- "वर्चुअल बातां सूं / सौरम नीं आवै / गरमास नीं मिलै / रिस्तां री" असल में सोनी रिस्ता रै सौरम रा कवि है। 'रणखार' री कवितावां नै आपां जमीन अर मिनखाजूण सूं आपां रै जुड़ाव री कवितावां कैय सकां। आपरो एक हिंदी कविता संग्रै अर अनुवाद रै लेखै ई जसजोग काम ओळख नै सवाई करै।
6. कुमार अजय रो जलम 24 जुलाई, 1982 नै घांघू (चुरू) में हुयो अर आपरै पैलै राजस्थानी कविता 'संजीवणी' नै साहित्य अकादेमी रो युवा पुरस्कार अरपण करीज्यो। कुमार री कवितावां में घर-परिवार अर गळी गवाड़ रा निजता सूं भरिया चितराम है तो युवा मन रो सांवठो सोच। कीं बदळाव रा सुर संजोती कुमार री कवितावां बदळै बगत अर बदळतै समाज नै ई दरसावै। आपरो एक हिंदी कविता संग्रै ई प्रकासित हुयो अर आप संपादन-अनुवाद रै लेखै ई जसजोग काम कर रैया है। राजस्थानी कविता नै कुमार अजय सूं घणी उम्मीदां है।
7. राजूराम बिजारणियां रो जलम 7 अगस्त, 1982 नै मोटोलाई, लूणकरणसर (बीकानेर) में हुयो। साहित्य अकादेमी रै युवा पुरस्कार सूं सम्मानित कविता संग्रै 'चाल भतूळिया रेत रमां' घणो चावो रैयो। कवि राजूराम बिजारणियां री ओळ्यां देखो- "कविता कोनी/ धरती री/ फाड़'र कूख/ चाण'चक/ उपड़्यो/ भंपोड़।" कविता रै हुवण अर नीं हुवण रो सवाल करतो कवि ठेठ ग्रामीण जन-जीवन रै सुख-दुख, आस-निरस अर हरख-कोड़ नै ई आपरै सबदां में इण ढाळै परोटै कै कविता में बिंब अर रूपक रचती ओळ्यां में एक नाद सधतो दिसै। "आभै रै लूमतै बादळ सूं / छुड़ाय हाथ, / मुळकती-ढुळकती / बा नान्ही-सी छांट!/ छोड़ देह रो खोळ / सैह'परी बिछोह...!/ गळगी-हेत में / रळगी-रेत में।" कोई ओळी कविता कद बणै अर उण ओळी रै जोड़ में किसी ओळी राखीज सकै, आ समझ राजूराम री कवितावां में देखी जाय सकै। बीजी कवितावां में गांव रै उजड़ण री जिकी पीड़ कविता रै मारफत राखीजी है वा काळजै ऊंडै उतरै। राजूराम री कवितावां री तीन मोटी खासियतां गिणा साकां- विसय री विविधता, भासा री समझ अर सांवठी बुणगट।
8. हरिशंकर आचार्य रो जलम 10 अगस्त, 1982 नै बीकानेर में हुयो। आपरो एक राजस्थानी कविता संग्रै 'करमां री खेती' (2012) छप्योड़ो। कवि आचार्य री एक कविता है- "ढाय दो वा भींत/ जकी बणाय दियो है/ एक दायरो/ जिण सूं जकड़ीज्योड़ी है-/ थारी हंसी-खुसी,/ जोबन अर चंचलता।" इण दुनिया में हंसी-खुसी अर मेळ मिलाप रा सुर आं कवितावां में देख सकां। कवि नै कविता री भासा नै लेय'र विचार करण री दरकार लखावै। कविता में सपाट बयानी अर गद्य बुणगट सूं बात मरम तांई तो पूगै पण कविता रो आंटो उम्मीद करां कै आवतै संग्रै में आपनै देखण नै मिलैला।
कवि ओम नागर, कुमार अजय, राजूराम बिजारणियां अर ऋतुप्रिया नै साहित्य अकादेमी कानी सूं कविता पेटै युवा पुरस्कार अरपण करीज्या। भळै ई इण सीगै केई युवा कवि कविता रै आंगणै कीरत मांडैला। सगळा युवा कवियां रा नांव गिणावणा संभव नीं क्यूं कै घणा युवा कवि नै कवितावां रै मारग देख सकां। राजेश कुमार व्यास, डॉ. मदन गोपाल लढ़ा, दुष्यत, जितेंद्र कुमार सोनी, हरीश बी. शर्मा, पृथ्वी परिहार, शिवदानसिंह जोलावास, सतीश छिम्पा, किशोर कुमार निर्वाण, संजय आचार्य, विनोद स्वामी, महेंद्र मील, सुनील गज्जाणी, कुंजन आचार्य, गौतम अरोड़ा, जयनारयाण त्रिपाठी, वाजिद हसन काजी, गौरीशंकर सूं गंगासागर शर्मा आद तांई पूगता कविता रा केई रंग-रूप निगै आवै। आं केई कवियां रै नांवां मांय इसा कवि ई सामिल है जिका री कवितावां रै मारफत आपां आज री कविता रो उणियारो ई आपां देख सकां। इण आलेख रै मारफ युवा कविता री बात पूरी नीं हुई है म्हारो मानणो है कै युवा कविता री बात कदैई किणी आलेख मांय पूरी नीं हुय सकै कारण कै युवा कवितावां जिण वेग सूं आगै बध रैयी है अर जिण ढाळै इण मांय नवा कवि जुड़ता जाय रैया है वां सूं लखावै कै इण सीगै भळै अर लगोलग बात हुवणी चाइजै। सार रूप अठै कैवां कै युवा कविता रै रचाव मांय समकालीनता सूं जुड़िया जथारथ है, तो केई नवा सवाला भेळै इण आखी दुनिया नै बदळ देवण रो जोस आपरै पूरै होस अर सपनां साथै मेहतावूं मानीजैला।
